
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 martie 2009

	Nr.
	27/ 191


R A P O R T
asupra propunerii legislative pentru modificarea Ordonanţei nr.105 din 30 august 1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 319 din 12 mai 2008, cu dezbaterea pe fond, în procedură obişnuită, a propunerii legislative pentru modificarea Ordonanţei nr.105 din 30 august 1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1740/17.12.2007)
· avizul favorabil al Comisiei juridice, de disciplină şi imunităţi (nr.31/480/17.06.2008)
· avizul favorabil al Comisiei pentru drepturile omului, culte şi problemele minorităţilor naţionale (nr.25/244/01.07.2008)
· punctele de vedere negative ale Guvernului (nr.188 din 23.01.2008 şi nr.91/552/DRP din 10.02.2009).
 Propunerea legislativă are ca obiect de reglementare modificarea Ordonanţei Guvernului nr.105/1999, în sensul stabilirii indemnizaţiei lunare în cuantum de 8% din valoarea salariului mediu brut pe economie, utilizat la fundamentarea bugetului asigurărilor sociale de stat.
Comisia propune Plenului Camerei Deputaţilor respingerea  iniţiativei legislative din următoarele considerente:

- prestaţiile sociale necontributive prevăzute în legile cu caracter reparatoriu sunt suportate de la bugetul de stat şi ele nu trebuie corelate prin raportare la valoarea salariului mediu brut pe economie utilizat la fundamentarea bugetului asigurărilor sociale de stat;
- iniţiatorii nu indică sursa de acoperire a cheltuielilor ocazionate de aplicarea modificărilor propuse, fapt ce contravine prevederilor art.138 alin.(5) din Constituţia României, republicată.
 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 4 martie 2009 au participat, în conformitate cu prevederile art.55 din Regulamentul Camerei Deputaţilor:

· d-l Marius Lazăr - Secretar de Stat, Ministerul Muncii, Familiei şi Protecţiei Sociale;
· d-na Doina Lica – şef serviciu, Ministerul Finanţelor Publice.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost  respinsă de Senat în şedinţa din 6 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Expert Monica Rallu CURTA

